Θα επηρεάσει η νίκη Πούτιν τις Αμερικανο-Ρωσικές σχέσεις;
το ενδεχόμενο επιστροφής στις εντάσεις της περιόδου του Ψυχρού Πολέμου είναι σχεδόν απίθανο δηλώνουν αναλυτές
Ο νυν Πρωθυπουργός της Ρωσίας, Βλαντιμίρ Πούτιν, κέρδισε, όπως όλα δείχνουν, μια τρίτη θητεία στο Προεδρικό αξίωμα της χώρας του. Ο κ. Πούτιν έχει υπηρετήσει άλλες δύο προεδρικές θητείες στο παρελθόν και μαζί με αυτήν που θα ξεκινήσει τώρα θα συμπληρώσει 18 χρόνια στο πηδάλιο της ρωσικής δημοκρατίας. Ο Αντρέ Ντε Νέσνερα, ένας από τους κορυφαίους δημοσιογράφους/αναλυτές της Φωνής της Αμερικής, με άρθρο του στην αγγλική έκδοση του οργανισμού προσπαθεί να αναλύσει το κατά πόσο θα επηρεαστούν οι σχέσεις ΗΠΑ – Ρωσίας από την τρίτη προεδρική θητεία του Βλαντιμίρ Πούτιν. O αμερικανός Πρόεδρος Μπαράκ Ομπάμα έχει θέσει ως μια από τις βασικές προτεραιότητες στην εξωτερική πολιτική των ΗΠΑ, την σύσφιξη των σχέσεων με την Ρωσία. Σε ένα βαθμό η πολιτική αυτή απέδωσε και ως αποτέλεσμα είχαμε την συμφωνία ΣΤΑΡΤ για τον πυρηνικό αφοπλισμό καθώς επίσης και διευρυμένες συνεργασίες μεταξύ των δύο χωρών όσον αφορά θέματα όπως το Αφγανιστάν, το Ιράν και η Λιβύη. Ωστόσο την τελευταία περίοδο, αναλυτές αναφέρουν, ότι οι σχέσεις Ουάσιγκτον - Μόσχας έχουν ψυχρανθεί εξαιτίας της στάσης που διατηρεί η Ρωσία στην κρίση στη Συρία και λόγω της «συμμαχία» της με την Κίνα στο Συμβούλιο Ασφάλειας των ΗΕ, ώστε να μην περάσει το ψήφισμα που καταδίκαζε τις ενέργειες της συριακής κυβέρνησης. Οι προεδρικές εκλογές στη Ρωσία πραγματοποιήθηκαν εν μέσω καταγγελιών για διευρυμένη νοθεία στις βουλευτικές εκλογές του Δεκεμβρίου για την Δούμα. Οι καταγγελίες αυτές προκάλεσαν κύμα διαδηλώσεων σε πολλές ρωσικές πόλεις και μετατράπηκαν σε ευθεία αμφισβήτηση της ηγεσία του κ. Πούτιν. Η Άντζελα Στεντ, αναλύτρια επί θεμάτων Ρωσίας στο πανεπιστήμιο Τζορτζτάουν, τονίζει ότι ο Βλαντιμίρ Πούτιν χρησιμοποίησε γνωστά πολιτικά εργαλεία κατά την προεκλογική περίοδο: «Όντως κατέφυγε σε μια τακτική, που φυσικά έχει χρησιμοποιήσει και στο παρελθόν, σύμφωνα με την οποία οι ΗΠΑ είναι ο εχθρός της Ρωσίας και αιτία για όλα τα προβλήματα του ρωσικού λαού», τονίζει η κ. Στεντ και προσθέτει «όπως είδατε στις εκλογές για την Δούμα κατηγόρησε την ΥπΕξ των ΗΠΑ, Χίλαρι Κλίντον, για υποστήριξη προς την αντιπολίτευση και προσπάθεια υπονόμευσης της σταθερότητας στη χώρα». Ο αναλυτής σε θέματα Ρωσίας, Ρόμπερτ Λέγκβολντ, παραθέτει άλλο ένα παράδειγμα: «Όταν ο νέος αμερικανός πρέσβης, Μάικλ Μακφώλ, φιλοξένησε προσωπικότητες της αντιπολίτευσης, παρά το ότι ήταν μια τυπική συνάντηση, οι αρχές το γνώριζαν και είχαν στείλει ανθρώπους να την κινηματογραφήσουν», αναφέρει ο κ. Λέγκβολντ και προσθέτει «Στη συνέχεια τα βίντεο αυτά δόθηκαν στα μέσα ενημέρωσης, σε αυτά που ελέγχονται από τον κ. Πούτιν και σε αυτά που τον υποστηρίζουν, τα οποία τα χρησιμοποίησαν για να ξεκινήσουν επίθεση στον πρέσβη Μακφώλ για παρεμβάσεις στα εσωτερικά ζητήματα της χώρας αλλά και να κατηγορήσουν την αντιπολίτευση ότι χρηματοδοτείται από τις ΗΠΑ». Αμερικανοί κυβερνητικοί αξιωματούχοι έχουν αρνηθεί αυτές τις κατηγορίες. Δεδομένης αυτής της αντιαμερικανικής ρητορικής εγείρονται ερωτήματα για το ποια επίδραση θα έχει η προεδρεία Πούτιν στις σχέσεις ΗΠΑ-Ρωσίας. Ο Σεργκέι Γκλίποφ, ειδικός αναλυτής του Κολεγίου Σμιθ της Μασαχουσέτης, αναφέρει ότι ο κ. Πούτιν έχει συχνά στο παρελθόν χρησιμοποιήσει έντονα συναισθηματική, αντιαμερικανική ρητορική: «Στις περισσότερες των περιπτώσεων ήταν μια ρητορική που σχεδιάστηκε για εσωτερική κατανάλωση παρά για διεθνείς σχέσεις» τονίζει ο κ. Γκλίποφ. «Αλλά σε κάθε περίπτωση, ο κ. Πούτιν εμφανίζεται ως ο πολιτικός, που έστω σε κάποιο βαθμό, επιθυμεί να περιορίσει την επιρροή και την δύναμη των ΗΠΑ και παρουσιάζεται ως το αντίβαρο στο δρόμο των αμερικανικών φιλοδοξιών, της επιρροής και της δύναμης τους». Ο καθηγητής Γκλίποφ πιστεύει ότι, παρά την οπτική του Βλαντιμίρ Πούτιν, οι σχέσεις της Ουάσιγκτον με τη Μόσχα δεν πρόκειται να επιδεινωθούν. Στο ίδιο μήκος κύματος, ο Ρόμπερτ Λέγκβολντ αναμένει μια συνέχεια στις σχέσεις ΗΠΑ – Ρωσίας: «Μπορώ να πω ότι ο Βλαντιμίρ Πούτιν έχει μια πιο σκληρή στάση, μια πιο καχύποπτη άποψη για τις ΗΠΑ από ότι έχει ο Ντιμίτρι Μεντβέντεφ. Αλλά στα περισσότερα σημαντικά θέματα όπως η συνεργασία στο Αφγανιστάν, ο περιορισμός των στρατιωτικών εξοπλισμών που δεν περιλαμβάνονται στη Συνθήκη ΣΤΑΡΤ ή η όποια πρόοδος στην εγκατάσταση της αντιπυραυλικής ασπίδας του ΝΑΤΟ στην Ευρώπη, νομίζω ότι ο κ. Πούτιν θα ακολουθήσει τα βήματα του κ. Μεντβέντεφ». Οι αναλυτές πιστεύουν ότι ένα είναι σίγουρο: οι σχέσεις ΗΠΑ-Ρωσίας έχουν ενισχυθεί σε τέτοιο βαθμό τα τελευταία χρόνια που το ενδεχόμενο επιστροφής στις εντάσεις της περιόδου του Ψυχρού Πολέμου είναι σχεδόν απίθανο.